તેઓ દર વર્ષે દિવાળીનાં બે અઠવાડિયાં પૂર્વે એક મેગા મેડિકલ-કૅમ્પનું આયોજન કરે છે જેમાં કિડનીના દરદીઓના ૧૦૦૦ જેટલા પરિવારોનું મેડિકલ ચૅક-અપ કરવામાં આવે છે. આ વર્ષે વિલે પાર્લેમાં સંન્યાસ આશ્રમમાં તેમનો કૅમ્પ આજે છે, જેમાં આશરે ૪૦૦૦થી ૫૦૦૦ જેટલા લોકો ભાગ લે એવી સંભાવના છે. અત્યારે કૌશિકભાઈના પ્રયત્નો એવા છે કે ડાયાલિસિસના દરદીઓને અપંગ જાહેર કરવામાં આવે જેથી આ દરદી તથા તેમના પરિવારોને પ્રવાસ વગેરેમાં સરકારી છૂટનો લાભ મળે. તેઓ કિડનીના રોગને લગતાં સાધનોની આયાત પર લાગતી ઇમ્ર્પોટ ડ્યુટી વગેરેમાં પણ છૂટ મેળવવાનો પ્રયાસ કરી રહ્યા છે જેથી તેમની સારવારનો ખર્ચ ઘટી શકે. કિડનીના દરદીઓ વિશે પોતાની લાગણી એક જ વાક્યમાં વર્ણવતાં તેઓ કહે છે, ‘આ દરદીઓનું જીવન અતિશય કષ્ટદાયક હોય છે. હું કંઈક એવું કરવા માગું છું કે તેમનું મૃત્યુ શાંતિમય બની શકે.’